የ19ኛው ክፍለ ዘመን የመጨረሻ ሰው ናቸው የተባሉት አዛውንት 117ኛ አመት የልደት በዓላቸውን በጣሊያን ማክበራቸው ተሰምቷል።
ጣሊያናዊቷ ኢማ ሞራኖ በህይወት ያሉ የእድሜ ባለፀጋ በሚል በአለም ድንቃ ድንቅ መዝገብ ስማቸው መስፈሩ ይታወሳል።
በ19ኛው ክፍለ ዘመን የተወለዱት ሞራኖ በሰሜን ጣሊያን ቨርባኒያ በሚገኘው መኖሪያ ቤታቸው 117ኛ የልደት በዓላቸውን አክብረዋል።
እንደ አውሮፓውያኑ ጥቅምት 29 ቀን 1899 ይህቺን አለም የተቀላቀሉት ኢማ ሞራኖ ሶስት ክፍለ ዘመኖችን የሚያውቁ አዛውንት ናቸው።
የረጅም እድሜያቸው ሚስጢርም አመጋገባቸው፣ ከባለቤታቸው ጋር መፋታታቸው እና በቂ እንቅልፈ መውሰዳቸው መሆኑን ይናገራሉ።
"ማንም ሰው የራሱን ሀሳብ እንዲጭንብኝ አልፈልግም" የሚሉት አዛውንቷ በ1938 ከሀይለኛው ባላቸው ጋር ከተፋቱ ወዲህ ብቸኝነትን መርጠዋል።
ይህን ያህል ጊዜ በህይወት መቆየታቸው ራሳቸው ሞራኖን እንደሚያስገርማቸው የሚናገሩት ዶክተር ካርሎ ባቫ፥ እስካሁን ልዩ የህክምና ክትትል አድርገው አለማወቃቸውም አስደናቂ ነው ባይ ናቸው።
በጣም ጥቂት አትክልት እና ፍራፍሬ መመገብ የሚያዘወትሩት ኢማ ሞራኖ፥ በ20ዎቹ የእድሜ ክልል ሳሉ በቀን ሁለት ያልበሰሉ እንቁላሎችን ይመገቡ እንደነበር ተገልጿል።
ስጋ ግን ካንሰር ያመጣል ብለው ስለሚያስቡ ከማዕዳቸው እንዲርቅ ያደርጉ ነበር ተብሏል።
በህይወት ያሉ የአለማችን የእድሜ ባለፀጋ ኢማ ሞራኖ ከአመጋገባቸው ባሻገር ረጅም የህይወት ዘመናቸውን ከትዳር ውጭ ማሳለፋቸው ለጤናማ እና ረጅም እድሜያቸው አስተዋፅኦ ማድረጉን ተናግረዋል።
ምንጭ፦ FBC (ኤፍ.ቢ.ሲ)